**Preštudujte si tento text: Dramatická tvorba**

Dramatická tvorba má už vyše dvetisícročnú tradíciu. Je najvšestrannejším a najkomplexnejším literárnym druhom. Vznikla v starovekom Grécku z náboženských osláv Dionýza, boha vinohradníkov. Tu sa vytvorili základné dramatické žánre - tragédia a komédia. Najznámejšími tvorcami tragédií boli ***Aischylos, Sofokles a Euripides***.

Predstavenia sa konali v amfiteátroch, ktoré sa vyznačovali výbornou akustikou. V antickej dráme mal najdôležitejšiu úlohu chór (zbor). Vysvetľoval a komentoval dej. Spočiatku hral iba jeden herec, neskôr už dvaja alebo traja. V neskorších obdobiach sa úloha chóru obmedzila iba na spev a hudbu.

V období stredoveku sa dráma nerozvíjala, predvádzali sa iba náboženské hry, tzv. mystéria a školské hry. Témou mystérií boli príbehy zo Starého a Nového zákona.

Druhú veľkú etapu vo vývine tragédií predstavuje ***tvorba Shakespeara koncom 16. a začiatkom 17. storočia***. Tragédie a komédie tohto velikána dramatického umenia sa dodnes hrajú na divadelných scénach celého sveta.

Dnes už poznáme viac dramatických žánrov, nielen *tragédie a komédie, ale aj činohry, veselohry, frašky, melodrámy, monodrámy, absurdné drámy, bábkové hry, rozhlasové a televízne hry, malé javiskové formy.* Hudobné dramatické žánre sú *opera, opereta a muzikál*. Zvláštnym dramatickým útvarom je *pantomíma* (nemohra), v ktorej sa obsah vyjadruje iba mimikou a gestikuláciou.

**Napíšte si poznámky do zošita (len to, čo je v rámčeku)**

**Dramatické umenie**

Dráma je jeden zo základných literárnych druhov(lyrika, epika, dráma)

Vznikla v starovekom Grécku pri náboženských oslavách boha Dionýza(boh vína, úrody, plodnosti)

Príbeh je určený na javiskový prednes, alebo sa realizuje v televíznom, alebo rozhlasovom štúdiu.

***Znaky***:

-dejovosť

-divadelná realizácia

-dialogickosť

-prítomný čas

-dynamickosť, akčnosť

-neprítomnosť rozprávača(výnimkou je rozhlasová hra)

***Literárne žánre drámy***

1. rozhlasová hra (audiálne)

2. filmová hra (audiovizuálne)

3. divadelná hra